**Új kötelezettség az állatgyógyászati készítményt árusító webáruházaknál**

**Bejelentési, majd egy új, EU-s logó közzétételi kötelezettsége is vonatkozik 2022. január 28-tól azokra a kiskereskedőkre és gyógyszertárak, amelyek webáruházban értékesítenek nem vényköteles állatgyógyászati készítményeket. Az érintett termékkörbe például kutyáknak és macskáknak szánt spot on-ok, bolha- és kullancsirtó nyakörvek tartoznak, de mézelő méhek kezelésére használt szerek is találhatóak köztük. Az érintetteknek a távértékesítés legális folytatásához mielőbb, de legkésőbb január 28-ig be kell jelentkezniük a Nemzeti Élelmiszerlánc-biztonság Hivatalnál (Nébih).**

2022. január 28-án lép hatályba az az Európai Uniós rendelet, amelynek értelmében minden kiskereskedőnek és közforgalmú gyógyszertának, amely webáruházban forgalmaz nem vényköteles állatgyógyászati készítményt, be kell jelentenie a tevékenységét a Nébih-hez. A határnapot követően kizárólag azok értékesíthetik online az érintett készítményeket, akik szerepelnek a hivatal „[*Engedélyezett távértékesítők listája*](https://portal.nebih.gov.hu/allatgyogyaszati-keszitmeny-webshop)” adatbázisában. Emellett a legális kereskedelmi forgalmazás szimbólumának számító új EU-s logót is kötelező feltüntetni a webáruház minden olyan oldalán, amely állatgyógyászati készítmények távértékesítéséhez kapcsolódik.

Az engedélyezett kiskereskedők és gyógyszertárak kereshető listája a Nébih a <https://portal.nebih.gov.hu/allatgyogyaszati-keszitmeny-webshop> oldalán érhető el. A webáruházakban feltüntetett EU-s logónak szintén ezen oldalra kell majd irányítania a vásárlókat, hogy ellenőrizhessék annak legális működését. A logóval szembeni előírás, hogy annak megjelenítése statikus, szélessége pedig minimum 90 pixel kell legyen. Amennyiben a szimbólumot színes háttéren szeretnék elhelyezni, akkor a kontraszt fokozása érdekében külső körvonallal határolható az ábra.

További előírás, hogy a webáruházban (a hiperhivatkozott logón túl) elérhetővé kell tenni a cég telephelye szerinti tagállam illetékes hatóságának elérhetőségét, valamint az ellenőrző weboldalra mutató hivatkozást.

Az érintett kiskereskedők és gyógyszertárak a bejelentéshez szükséges űrlapot (excel és online formában is), valamint a logó rendelet szerinti mintáját a <https://portal.nebih.gov.hu/allatgyogyaszati-keszitmeny-webshop> oldalon érhetik el.

2022. január 13.

Nemzeti Élelmiszerlánc-biztonsági Hivatal